C 139/21

Objava jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina

(2021/C 139/10)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od datuma ove objave.

JEDINSTVENI DOKUMENT

„Urueña”

PDO-ES-02485

Datum početka primjene: 13.11.2018.

1. Naziv koji je potrebno upisati u registar

Urueña (es)

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

VINO – rosé vino

Rosé vina su bistra, ružičaste boje maline i bez znakova zamućenosti. Miris im je jasan i intenzivan ili vrlo intenzivan, s aromama svježeg voća i/ili cvjetnim aromama i/ili aromama karamela. Imaju zaokružen, svjež i blago slatkast okus te dobru ravnotežu alkohola i kiselosti.

(*) Analitički parametri koji nisu navedeni u ovom dokumentu u skladu su s važećim propisima.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,5 Najmanji ukupni sadržaj kiselosti 60,00 u miliekvivalentima po litri Najveći sadržaj hlapljivih kiselina (u miliekvivalentima po litri) 16,7 Najveći ukupni sadržaj sumporova dioksida (u miligramima po litri) 180

VINO – odležano crno vino

Crna su vina bistra, bez znakova zamućenosti, vrlo intenzivne boje trešnje ili granatno crvene boje. Na rubovima se pojavljuju ljubičasti tonovi i boja je intenzivna ili vrlo intenzivna. Miris im je jasan i intenzivan ili vrlo intenzivan, s aromama crvenog i/ili crnog voća te začina i/ili balzamičnim notama. Imaju zaokružen i dobro uravnotežen okus s intenzivnim naknadnim okusom te dugim ili vrlo dugim završetkom.

(*) Analitički parametri koji nisu navedeni u ovom dokumentu u skladu su s važećim propisima.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 13,00 Najmanji ukupni sadržaj kiselosti 60,00 u miliekvivalentima po litri Najveći sadržaj hlapljivih kiselina (u miliekvivalentima po litri) 20,00 Najveći ukupni sadržaj sumporova dioksida (u miligramima po litri) 150

5. Enološki postupci

a. Osnovni enološki postupci

Postupak uzgoja

Gustoća nasada mora biti najmanje 3 000 trsova vinove loze po hektaru.

Mora se primjenjivati tehnika rezidbe na reznike, a zeleni dijelovi trsova moraju se rezati kako bi se reguliralo opterećenje trsa te ravnoteža između lisne površine i mase grožđa.

Mora se upotrebljavati sustav navodnjavanja kapanjem.

Moraju se primjenjivati tehnike integrirane zaštite bilja.

Za vina označena tradicionalnim nazivom „Vino de pago” upotrebljava se samo zdravo potpuno zrelo grožđe (vjerojatna alkoholna jakost od 12,5o).

Poseban enološki postupak

Grožđe se mora unaprijed probrati prije nego što se stavi u spremnike za fermentaciju.

Svaka sorta mora se odvojeno preraditi u vino.

Rosé vina: hladna maceracija (s kožom grožđa) i fermentacija na kontroliranoj temperaturi.

Crna vina: maceracija prije fermentacije na temperaturi nižoj od 10 oC u trajanju od 24 do 48 sati. Fermentacija na kontroliranoj temperaturi.

Moraju se upotrebljavati vertikalne ili pneumatske hidraulične preše.

Vina moraju odležati u bačvama od francuskog ili američkog hrasta, uz održavanje temperature između 15 i 18 oC i relativne vlažnosti od 75 %.

Relevantno ograničenje u proizvodnji vina

Najveća količina ekstrakcije: 70 litara na 100 kilograma grožđa.

b. Maksimalni prinosi

8 000 kilograma grožđa po hektaru

56,00 hektolitara po hektaru

6. Razgraničeno zemljopisno područje

Zemljopisno područje ZOI-ja „Urueña” smješteno je u općini Urueña u pokrajini Valladolid. Riječ je o zemljištu u jednom komadu koje se prostire na 78 hektara i za koje je utvrđeno da je u skladu sa sljedećim referentnim podacima sustava za identifikaciju zemljišnih čestica (LPIS) (*):

Poligon 1: parcele 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 i 10120.

Poligon 8: čestica 2 na parceli 101 i čestica 1 na parceli 9001.

Podnositelj zahtjeva vlasnik je sljedećih parcela: parcele 114, 117, 121, 123, 124, 125, 127, 128, 132, 133, 168, 5158 i 5159 poligona 1, čestica 2 na parceli 101 i čestica 1 na parceli 9001 poligona 8.

(*) S obzirom na to da se LPIS redovito ažurira, napominje se da se ovdje upućuje na verziju iz 2020.

7. Glavne sorte vinove loze

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Opis povezanosti

Obilježja zemljopisnog područja

Prirodni čimbenici

Geološka, morfološka, pedološka i klimatska obilježja zemljopisnog područja definiranog u točki 6. ujednačena su i razlikuju se od obilježja okolnih područja, kako je objašnjeno u nastavku. Zemljopisno područje odgovara opisu onoga što je tradicionalno poznato kao „pago” ili vinogradarski posjed: zemljište u jednom komadu koje se tradicionalno upotrebljava za uzgoj vinove loze i koje se po pedološkim i klimatskim obilježjima razlikuje od susjednih područja. Ta jednolikost i prepoznatljivost obično su posljedica fizičkih obilježja kao što su rijeke, vodotoci i druga obilježja koja oblikuju krajolik ili su određene kombinacijom posebnih obilježja koja se mogu pronaći na tom području, ali ne i u njegovoj okolici. Područje ZOI-ja „Urueña” razgraničeno je vodotocima rijeke Sequillo te potoka Ermita i Veterinario. Sljedeći prirodni čimbenici utječu na definirano područje:

1. Definirano područje nalazi se u općini Urueña, koja se nalazi u slivu rijeke Duero, na mjestu gdje se spajaju rijeka Sequillo (pritok rijeke Valderaduey) i potok Ermita. Sjeverozapadno od općine Urueña nalazi se ravnica na nadmorskoj visini između 710 i 720 m, čije se izohipse pružaju paralelno s rijekom Sequillo, na sjeveru.

2. Urueña se nalazi u Autonomnoj zajednici Castilla y León, koja je po površini namijenjenoj vinogradarstvu treća po veličini u Španjolskoj te pripada pokrajini Valladolid, u kojoj se proizvodi pet vina s oznakom izvornosti. Ona se dakle nalazi na području koje je vrlo pogodno za vinogradarstvo i na kojem su okolišni uvjeti vrlo povoljni za proizvodnju kvalitetnih vina. Povijest i kultura vinogradarstva na tom području kao i entuzijazam njegovih vinogradara jamče spremnost na prilagodbu postojećim i budućim tehnologijama i pristupima.

3. Rezultati studije o zoniranju vinogradarskih područja naslovljene Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid) (Istraživanje tla i organizacije uzgoja vinove loze na vinogradarskom području Urueña (Urueña, Valladolid)), koju je na tom teroaru proveo tim Politehničkog sveučilišta u Madridu, uključuju opis i kartu lokacije te sljedeći zaključak: „Presjek različitih karata analiziranih čimbenika povezanih s okolišem (klima, vrsta stijena, geološka formacija, nagib, orijentacija i svojstva tla) dopušta isticanje posebnosti zemljopisnog okruženja i prikladnosti područja ZOI-ja ‚Urueña’ za proizvodnju kvalitetnih vina jer ga njegova posebna okolišna obilježja čine drugačijim i prepoznatljivim u odnosu na druga područja u njegovoj okolici”. Ta su svojstva i obilježja zajednička i parcelama u vlasništvu podnositelja zahtjeva na kojima se trenutačno uzgaja vinova loza i susjednim parcelama, koje zajedno čine definirano područje.

Klima

Na temelju podataka prikupljenih u meteorološkim postajama španjolske Državne meteorološke agencije u općinama Castromonte i Villaderfrades, svih podataka iz opservatorija Valladolid (u zračnoj luci) te podataka dostupnih u poljoprivredno-klimatskim postajama općina Villapando i Medina de Rioseco, koje pripadaju mreži SIAR (poljoprivredno-klimatski informacijski sustav za navodnjavanje), temperature u regiji ne variraju mnogo, ali u brdovitim područjima Monte de Urueña zabilježena je manja količina padalina, a u dolinama više temperature. Količina padalina najveća je u jesen a najmanja ljeti (pri čemu je poredak sljedeći: jesen, proljeće, zima, ljeto), te u prosjeku iznosi ukupno oko 410 mm. U regiji općenito nema gorja koje bi moglo spriječiti strujanje vlažnog zraka s oceana.

Razdoblje aktivnog rasta traje od travnja/svibnja do listopada. Srednja godišnja temperatura iznosi otprilike 11,4 oC, uz prosječno 2 650 sunčanih sati godišnje.

Podaci o evapotranspiraciji, kada se usporede s podacima o oborinama, upućuju na manjak vlage.

Klimatski i bioklimatski indeksi:

— De Martonneov i Embergerov klimatski indeks: polusuha mediteranska klima,

— Gaussenovi ombrotermalni dijagrami: četiri suha mjeseca (od lipnja do rujna),

— Köppenova klasifikacija klime: Csb (umjerena klima s toplim, suhim ljetom, prosječne temperature najtoplijeg mjeseca manje od 22 oC, tijekom više od četiri mjeseca temperature više od 10 °C),

— Huglinov indeks (heliotermalni potencijal): od 1 940 do 2 000 stupnjeva,

— indeks sume efektivnih temperatura (Winkler): otprilike od 1 400 do 1 500 stupnjeva (zona II).

Te vrijednosti pokazuju da je područje pogodno za uzgoj sorti vinove loze koje se upotrebljavaju za proizvodnju kvalitetnih vina. Cijelo područje ZOI-ja „Urueña” ima istu dobro definiranu mezoklimu (koja se razlikuje od ostale 23 mezoklime u autonomnoj zajednici Castilla y León) čija su opća obilježja rezultat činjenice da je područje na istoku zaklonjeno i zaštićeno obližnjom vjetrovitom visoravni (> 110 m) te da se nalazi u blizini koritâ i dna doline odvodne mreže.

Geologija, litologija i geomorfologija

Vrsta stijenâ (litologija) koja se može pronaći u području ZOI-ja „Urueña” sastoji se od dvaju tercijarnih materijala (konglomerat „Rojos de Belver” i „la Facies Tierra de Campos s.l.”) te kvartarnih naslaga (terase i dno doline). Izvorni je materijal kamenit, s obiljem krupnog kamenja i na površini (na kojoj usto ima i vapnenca iz ravnice) i u profilu tla. To je čimbenik koji utječe na kvalitetu konačnog proizvoda. Cementiranje izvornog materijala, uglavnom vapnencem, i kao rezultat formiranja tla, glavni su uzroci geomorfološke posebnosti tog područja.

Reljef se temelji na toj litostratigrafiji, koja određuje njegovu konfiguraciju i utječe na odvodnju. Granice definiranog područja čine rijeka Sequillo i potoci Ermita i Veterinario. Morfologija tako nastalog reljefa posebna je i vrlo pogodna za proizvodnju kvalitetnih vina: blaga, s laganim nagibom prema točkama odvodnje, na nadmorskoj visini između 710 i 720 metara (čini samo 1,8 % površine na toj nadmorskoj visini u regiji Castilla y León).

Digitalni model terena i glavni slivnici odvodne mreže ukazuju na važnost riječnog sliva Sequillo, koji određuje nizak reljef i općenito lagani nagib analiziranog područja prema sjeveru i njegovoj sekundarnoj odvodnoj mreži, u kojoj dominiraju potok Veterinario na zapadu i potok Ermita na istoku, što znači da voda može otjecati na tri strane u smjeru nagiba.

Tla

Kada se provode opsežna (vrlo detaljna) istraživanja tla, kao u ovom slučaju, upotrijebljena jedinica tla posljednja je kategorija klasifikacije (serija) jer se na temelju nje može utvrditi i definirati kako treba postupati sa svakom pojedinom jedinicom. Tla područja ZOI-ja „Urueña” prilično su raznolika, uglavnom zbog litologije i reljefa. Međutim, kad se radi o opisu, tla na definiranom području mogu se razvrstati u samo dva profila tla: alfisole (A/Bt/Bk(m)) i inceptisole (A/Bk(m)). Obadvije vrste tla vrlo su pogodne za uzgoj vinove loze.

Tla na tom području imaju srednju do niske razine plodnosti. Sadržaj organskih tvari je srednji do nizak (0,75–1,5 %), udio dušika je nizak (< 1 %), a nizak je i omjer ugljika i dušika (≤ 8 %). Smatra se da je nizak sadržaj elemenata u tragovima čimbenik koji utječe na kvalitetu. Treba napomenuti i da je kapacitet izmjene kationa srednji do visok (10–25 cmol+/kg gline i/ili organskih tvari).

Teksture tla u području ZOI-ja „Urueña” vrlo malo variraju, a prevladava pjeskovito-glinasto-ilovasta. Nema kontrastnih tekstura. Homogenost profila vrlo je pozitivna kvaliteta jer osigurava regulaciju razine vlage (smanjenjem otjecanja) i temperature. Zbog odvodnog kapaciteta tla i homogenosti profila, koji ograničavaju količinu otjecanja, vlagu upije zemlja.

Prosječna godišnja temperatura tla na dubini od 50 cm viša je od 15 oC, ali niža od 22 oC (mezična temperatura između 8 oC i 15 oC), a razlika između ljetnih i zimskih srednjih vrijednosti veća je od 5 oC. Režim kserične vlažnosti znači da je tlo suho najmanje polovinu razdoblja kada je temperatura tla viša od 5 oC (suho je više od 45 uzastopnih dana tijekom četiri mjeseca nakon ljetnog solsticija i vlažno više od 45 uzastopnih dana tijekom četiri mjeseca nakon zimskog solsticija).

Tla imaju dobru sposobnost drenaže. Višak vode se na vrlo učinkovit način prirodno odvodi sa zemlje, uglavnom rijekom Sequillo, u koju utječu potoci Veterinario i Ermita.

Zaključci istraživanja fizičkog okoliša sažeto su prikazani u nastavku.

1. Iz presjeka različitih karata analiziranih okolišnih čimbenika (klima, vrsta stijena, geološka formacija, nagib, orijentacija i svojstva tla) jasno proizlazi posebnost zemljopisnog okruženja i njegova prikladnost za proizvodnju vina tražene kvalitete, uz odgovarajuće upravljanje nasadima vinove loze.

2. Parcele od kojih se sastoji definirano područje čine skladnu cjelinu, a konkretni podaci dobiveni detaljnim ispitivanjima provedenima na nekima od njih vrijede u cijelosti i za okolne parcele jer one imaju ista klimatska, geološka, geomorfološka i pedološka obilježja.

3. Definirano područje ima posebna zajednička obilježja koja ga čine drugačijim od drugih područja u regiji koja su utvrđena kao područja oznakâ izvornosti.

Ljudski čimbenici

Najvažniji ljudski čimbenik koji općinu Urueña čini posebnom jedinstven je način na koji su se sorte prilagodile, uglavnom zbog primijenjenih tehnika upravljanja nasadima vinove loze. Baš kao Tempranillo, sorte Merlot, Syrah i Cabernet Sauvignon savršeno su se prilagodile lokalnim uvjetima.

Tako dobra prilagodba odabranih sorti vinove loze doprinosi ublažavanju problema koje uzrokuju umjereni rizici od mraza, koji se uglavnom pojavljuje između listopada i kraja travnja (od kraja rujna do kraja svibnja u godinama kada su vremenski uvjeti ekstremni).

Osim toga, kako bi se rizici od mraza što više smanjili, vinova loza obrezuje se na kraju zime, a radovi na zelenim dijelovima počinju krajem svibnja, kada je rizik od mraza minimalan. Tlo se redovito obrađuje kako bi se spriječilo širenje korova.

Hladnom maceracijom na niskim temperaturama prije fermentacije stvaraju se stabilne voćne i sortne arome. Mješavina se tijekom fermentacije redovito miješa, što omogućuje izvrsnu ekstrakciju polifenola i boje.

Svojstva proizvoda

Vina sa ZOI-jem „Urueña” jedinstvena su jer svojstva sorti dolaze do izražaja na originalan način a tijekom vremena se vrlo pozitivno razvijaju, što poboljšava aspekte specifične za sortu i povećava kompleksnost. Imaju jak okus s ostatkom slatkoće, bogatu strukturu i vrlo stabilne boje. Ističu se ravnotežom, elegancijom i mineralnošću, što im daje prepoznatljivu i jedinstvenu osobnost.

Rosé vina „Urueña” imaju ružičastu boju u tonovima maline i plavkaste note kada je riječ o sorti Syrah, koja je najzastupljenija na području pod vinovom lozom. U mirisu prevladavaju svježe voćne arome, uz ponešto cvjetnih nota i nota karamela. Miris crvenog voća karakterističniji je za rosé vina od grožđa sorte Tempranillo.

Crna vina vrlo su intenzivne boje. Crvena su, boje trešnje ili granatno crvene, s ljubičastim tonovima uz rub. Zahvaljujući kombinaciji sorti grožđa koja se koristi imaju vrlo kompleksne arome, a odlikuju ih posebno zaokružen okus i odsutnost oštrih nota.

Interakcija između prirodnih i ljudskih čimbenika i svojstava proizvoda.

Definirano područje ZOI-ja „Urueña” je zemljište u jednom komadu. Kako je objašnjeno u prethodnim odjeljcima, ujednačena obilježja tla i mikroklime čine ga drugačijim i posebnim u odnosu na druge krajobraze na okolnom području. Poznato je po vinogradarstvu, a vina koja se na njemu proizvode imaju prepoznatljiva, jedinstvena svojstva i kvalitete, prije svega zahvaljujući ljudskoj intervenciji u dotičnom okolišu. Interakcija između različitih analiziranih okolišnih čimbenika (klima, litologija i tla) dokaz je da je fizičko okruženje na području Urueñe vrlo posebno. To u kombinaciji s probranim sortama i upravljačkim odlukama koje se donose na posjedu rezultira prepoznatljivošću i visokom kvalitetom proizvedenih vina. To se potkrepljuje razmatranjima navedenima u nastavku.

1. Zbog posebnosti čestica koje čine područje ZOI-ja „Urueña” nastaje efekt teroara. Tla srednje do niske razine plodnosti, sa srednjim do niskim udjelom organskih tvari, niskim udjelom dušika i dobrim kapacitetom drenaže daju vina bogata ekstraktima i antocijaninima. Smatra se da je nizak sadržaj elemenata u tragovima čimbenik koji utječe na kvalitetu.

2. Raznolikost tla na posjedu, kako je prethodno objašnjeno, sama je po sebi prepoznatljivo svojstvo jer omogućuje određivanje i definiranje načina na koji se upravlja svakom jedinicom, čime se maksimalno iskorištava lokacija i povećava složenost vina.

3. Agroklimatski uvjeti omogućuju dugi ciklus dozrijevanja nakon šaranja, uz znatne razlike između dnevnih i noćnih temperatura, a zbog te prirodne kontrole kiselosti grožđa arome su stabilne i složene. Kiselost, alkoholna jakost i struktura u savršenoj su ravnoteži.

4. Dobra prirodna kiselost grožđa rezultira mnogo boljom definicijom i stabilnošću boje, što znači da su dobivena vina pogodnija za dugotrajno skladištenje nakon punjenja u boce. Dobra definicija boje rezultat je znatnih temperaturnih razlika ljeti.

5. Sorte grožđa koje se uzgajaju na području ZOI-ja „Urueña” tu dolaze do punog izražaja: Syrah je izuzetno snažnog i bogatog blago slatkastog okusa, Cabernet Sauvignon daje jaka, dobro strukturirana vina, Merlot je vrlo aromatičan i blagog okusa, a posljednji, ali ne i manje važan, Tempranillo, glavna sorta koja se uzgaja na tom području, ima izražene voćne note i izvrsno dozrijeva u bačvi.

6. Hladnom maceracijom na niskim temperaturama prije fermentacije nastaju stabilne voćne i sortne arome. Mješavina se tijekom fermentacije redovito miješa, što omogućuje izvrsnu ekstrakciju polifenola i boje.

Na temelju prethodno navedenih točaka definirano zemljopisno područje ZOI-ja „Urueña”, koje se nalazi u definiranom području ZOZP-a „Castilla y León”, bitno se razlikuje od tog ZOZP-a. Okruženo je i nekim od glavnih ZOI-ja regije Castilla y León: ZOI-jem „Cigales” na sjeveru, ZOI-jem „Ribera del Duero” na sjeveroistoku, ZOI-jem „Rueda” i ZOI-jem „Toro” na jugu te ZOI-jem „Arribes” na jugozapadu. Od navedenih najbliži i najsličniji mu je ZOI „Toro”. Međutim, iako vina s područja „Urueña” imaju obilježja ZOZP-a „Castilla y León”, ona imaju i vlastita prepoznatljiva obilježja koja se ne mogu pronaći kod drugih vina koja su obuhvaćena ZOZP-om ili vina sa ZOI-jem „Toro”. Ta se obilježja mogu pronaći samo u predmetnom razgraničenom području („pago” ili vinogradarski posjed) i ne mogu se pronaći u okolnom području, gdje zapravo ni nema vinograda jer su uvjeti drugačiji.

Nadalje, karta sorti grožđa za ZOI „Urueña” znatno se razlikuje od glavnih kombinacija sorti koje se uzgajaju u najbližim susjednim vinogradima. Bijela sorta Verdejo prevladava na području ZOI-ja „Rueda” (pokriva više od 98 % površine pod vinovom lozom), dok je Tempranillo (uključujući njegove različite sinonime) doslovno jedini nasad u vinogradima „Ribera del Duero”, „Toro” i „Cigales”, a karta sorti za ZOI „Arribes” potpuno je drukčija te se na njoj nalaze autohtone sorte s tog područja. Sorte Syrah, Cabernet Sauvignon i Merlot uzgajaju se na 75 % vinogradarskih površina na području ZOI-ja „Urueña”, što vinima daje vrlo prepoznatljiv organoleptički profil.

U nastavku se nalazi usporedba ZOI-ja „Urueña”, ZOZP-a „Castilla y León” i ZOI-ja „Toro”:

Sorte crnoga grožđa OI TORO: Tinta de Toro i Garnacha; ZOZP „Castilla y León”: sorte koje su odobrene u autonomnoj zajednici Castilla y León ZOI „Urueña”: Syrah, Merlot, Cabernet Sauvignon, Tinta del País (Tinta de Toro)

Najveći prinos (kg/ha) OI TORO: 6 000–9 000 ZOZP „Castilla y León”: 16 000 ZOI „Urueña”: 8 000

Učinkovitost ekstrakcije OI TORO: 70 % ZOZP „Castilla y León”: 75 % ZOI „Urueña”: 70 %

Najmanja alkoholna jakost (u % vol.) OI TORO: 12,5 ZOZP „Castilla y León”: 11 ZOI „Urueña”: 13

Prosječna alkoholna jakost (u % vol.) OI TORO: 15 ZOZP „Castilla y León”: 13 ZOI „Urueña”: 14

Ukupna prosječna kiselost izražena kao vinska kiselina (g/l) OI TORO: 4 ZOZP „Castilla y León”: 4,5 ZOI „Urueña”: 5

Organoleptička svojstva OI TORO: bogatog okusa i dobre strukture ZOZP „Castilla y León”: svježeg i voćnog okusa ZOI „Urueña”: elegantan i dobro uravnotežen s ostatkom slatkoće

Naposljetku, na razgraničenom području ZOI-ja „Urueña” trenutačno postoji samo jedan proizvođač (jedna vinarija), zbog čega je taj proizvođač podnio ovaj zahtjev. Trenutačno ne postoje drugi vinogradari ni proizvođači vina koji bi se mogli pridružiti zahtjevu za registraciju, pa zasad ne postoji mogućnost formiranja skupine proizvođača. Međutim, na parcelama koje nisu u vlasništvu podnositelja zahtjeva (napominje se da te parcele pokrivaju 45,96 hektara i pripadaju različitim vlasnicima) mogli bi se uspostaviti novi vinogradari i vinarije koji bi mogli ispunjavati zahtjeve propisane za vino obuhvaćeno ZOI-jem „Urueña”.

9. Osnovni dodatni uvjeti

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe u pogledu označivanja

Opis uvjeta:

1. Tradicionalni izraz „Vino de pago” može se upotrebljavati za označivanje vina umjesto „Denominación de Origen Protegida” (zaštićena oznaka izvornosti).

2. Godina berbe mora se navesti na etiketi vina sa ZOI-jem „Urueña” čak i ako vina nisu prošla proces dozrijevanja.

3. Pod uvjetom da ispunjavaju uvjete utvrđene u mjerodavnom zakonodavstvu, vina sa ZOI-jem „Urueña” mogu imati oznaku „envejecido en roble” (dozrijevalo u hrastovoj bačvi) ili „roble” (hrast). Poveznica na specifikaciju proizvoda www.itacyl.es/documents/20143/342640/Ppta+PCC+DOP+PAGO+URUE%C3%91A+Rev+0.docx/dd22fc9e-8f00-30df-252e-ded5a340131f

(1) SL L 347, 20.12.2013., str. 671.